
KURZUSLEÍRÁS

A kurzus ókori filozófiai szövegek – elsősorban Seneca Erkölcsi levelei, valamint Epikurosz, Lucretius, Cicero, Epiktétosz és Marcus Aurelius művei – segítségével vizsgál olyan ma is aktuális kérdéseket, mint a boldog élet, az időhöz való viszony, a barátság, az önazonosság, a halálfélelem és a körülmények szerepe a boldogságban, nem pusztán azt kutatva, hogyan gondolkodtak ezekről az ókori szerzők, hanem azt is, hogy több mint kétezer éves válaszaik mit mondhatnak nekünk ma.

Oktató: Németh Attila (Filozófiai Intézet, MTA)
Időpontok és helyszínek: 
2026. 10.16. 14:30-18:45 BTK D 411 tanterem
2026. 11. 14. 13:15-17:45 BTK D 306 tanterem

A kurzus felépítése, módszertana, központi témái 
Az első alkalom bevezető óra. Ezt követően minden két-két órán egy-egy témát járunk körbe  két rövidebb Seneca-levél vagy levélrészlet alapján, amelyeket más hellenisztikus vagy római filozófiai szövegekkel állítunk párhuzamba. Így ugyanazt a problémát több, gyakran egymással vitatkozó filozófiai perspektívából vizsgáljuk. A kurzus szeminárium, ezért az órák középpontjában nem az előadás, hanem a közös szövegértelmezés és vita áll. Az öt központi probléma mentén (idő – halál – self – barátság – boldogság), a kurzus olyan krédésekre fókuszál, mint például "Mit jelent jól élni?" "Miért érezzük úgy, hogy nincs elég időnk, miközben éppen ugyanannyi idő áll rendelkezésünkre, mint bárki másnak?" "Lehet-e barát nélkül boldogulni?" "Mi az a „self”, amelyet egyáltalán fejleszteni vagy megváltoztatni próbálunk?" "Miért félünk a haláltól, ha maga „a halál semmi számunkra”?" "  Vajon valóban a körülményeink tesznek boldoggá vagy boldogtalanná bennünket?" Ezek a kérdések napjainkat is érintő kérdések. A kurzus különlegessége viszont abban áll, hogy nem modern elméletekből, hanem ókori filozófiai szövegekből kiiundulóan vizsgálja őket: elsősorban Seneca Erkölcsi leveleiből, amelyeket az egyes problémák kapcsán más hellenisztikus és római szerzők – Epikurosz, Lucretius, Cicero, Epiktétosz és Marcus Aurelius – szövegeivel vetünk össze. A kurzus nem filozófiatörténeti áttekintés, hanem egy-egy probléma köré szerveződik, és arra fókuszál, hogy különböző ókori gondolkodók milyen, akár máig érvényes választ adnak rá. A cél nem pusztán az, hogy megértsük, mit gondolt pl. Seneca, hanem hogy kiderüljön: mit kezdenek ezek a több mint kétezer éves szövegek olyan kérdésekkel, amelyekkel mi magunk is szembesülünk.

Követelmények
Aktív órai részvétel, szemináriumi dolgozat.
Értékelés: A levelező tagozatos szemináriumon elnyerhető osztályzat két elemből tevődik össze: órai munka (30%); szemináriumi dolgozat (70%). 
Hiányzás: A szemináriumokon a részvétel kötelező.
Órai munka: Senki nem teljesítheti anélkül a kurzust, hogy bekapcsolódna az órákon folyó szakmai beszélgetésbe.
A szemináriumi dolgozat követelményei:
A dolgozat önálló szövegértelmezés és filozófiai érvelés, nem pedig az órán elhangzottak vagy a szakirodalom összefoglalása. A választott témát konkrét ókori szövegrészletek alapján kell vizsgálni, legalább két szerző álláspontjának összevetésével, és a dolgozatnak tartalmaznia kell a hallgató saját, indokolt álláspontját is.
MI használata: MI-eszközök használata megengedett ötletelésre, a téma szűkítésére, szerkezettervezésre, fogalmak tisztázására vagy nyelvi javításra, de a dolgozat érdemi elemzését és érvelését a hallgatónak magának kell elvégeznie. Az MI által adott idézeteket, hivatkozásokat és értelmezéseket minden esetben ellenőrizni kell; a hallgató felel a dolgozat valamennyi állításáért és hivatkozásáért. Aki érdemben használ MI-t, a dolgozat végén 3–5 mondatos MI-használati nyilatkozatban jelezze, milyen eszközt és mire használt. Az MI használata önmagában nem csökkenti az értékelést; az önálló szövegértelmezés és érvelés hiánya azonban igen.
Értékelés: önálló problémafelvetés, a primer szövegek pontos használata, koherens érvelés, a szerzők összevetése és az önálló, indokolt álláspont.




Kötelező olvasmányok
A kurzus elsődleges olvasmányai Seneca Erkölcsi levelei, valamint válogatott epikureus és sztoikus szövegek lesznek. A megadott olvasmánylistát nem kell teljes terjedelemben elolvasni, a rajtuk alapuló pontos szövegrészek a kurzus megkezdése előtt kerülnek kijelölésre, de túlnyomórészt a következő kiadásokon alapulnak, amelyek online többnyire angolul érhetők el, magyarul csak könyvtárakban vagy antikváriumokban.

Angol:
The Hellenistic philosophers : Volume 1, Translations of the principal sources with philosophical commentary
 A. A. Long, Anthony Arthur Long, David Sedley, D. N. (David N.) Sedley
(Magyarul: https://www.libri.hu/konyv/anthony_arthur_long.a-hellenisztikus-filozofusok.html )
The Epicurus Reader. Selected Writings and Testimonia (Hackett Classics) Epicurus, Brad Inwood, Lloyd P. Gerson
On the Nature of Things, Translated by Martin Ferguson Smith (Hackett Classics Series) Titus Lucretius Carus, Martin Ferguson Smith, Martin Ferguson Smith Hackett Publishing Company, Incorporated, Hackett Classics Series, 2001
Letters on Ethics: To Lucilius (The Complete Works of Lucius Annaeus Seneca) Lucius Annaeus Seneca (Author) & Margaret Graver and A. A. Long (Translation and Introduction and Commentary) University of Chicago Press; Univ of Chicago Pr, University of Chicago Press, Chicago, 2015
(Magyarul: https://moly.hu/konyvek/lucius-annaeus-seneca-seneca-prozai-muvei-i-ii)
Discourses, Fragments, Handbook (Oxford World's Classics) Epictetus, Hard, Robin, Gill, Christopher OUP Oxford, Oxford University Press USA, Oxford, 2014
(Magyarul: https://bookline.hu/product/otherFormats.action?pid=20%3A820039&category=BOOK&page=1) 
Meditations (tr.Martin Hammond) (Penguin Classics)
 Marcus Aurelius Penguin Group USA, Inc., 2010
(Magyarul: https://bookline.hu/product/home.action?_v=Marcus_Aurelius_Marcus_Aurelius_elmelke&type=20&id=1153178 )

